कश्मीर पर रुख स्पष्ट करे पीडीपी : उमर अब्दुल्ला  
उमर अब्दुल्ला ने रविवार को मुख्य विपक्षी दल, पीपुल्स डेमोक्रेटिक पार्टी (पीडीपी) से कहा कि वह राज्य की क्षेत्रीय अखण्डता पर अपना रुख स्पष्ट करे।
जम्मू एवं कश्मीर के मुख्यमंत्री उमर अब्दुल्ला ने रविवार को मुख्य विपक्षी दल, पीपुल्स डेमोक्रेटिक पार्टी (पीडीपी) से कहा कि वह राज्य की क्षेत्रीय अखण्डता पर अपना रुख स्पष्ट करे। इसके पहले पीडीपी ने राज्य के एक हिस्से को चीन में बताया था।  अब्दुल्ला ने रविवार को यहां आयोजित एक पुलिस कार्यक्रम के इतर पत्रकारों से कहा, "पीडीपी राज्य की भौगोलिक स्थिति पर अपना रुख स्पष्ट करे।"  अब्दुल्ला, पीडीपी द्वारा शनिवार को श्रीनगर में दिए गए एक पॉवर पॉइंट प्रजेंटेशन पर पूछे गए एक सवाल का जवाब दे रहे थे। पीडीपी ने विदेशी मुद्रा पर छपे जम्मू एवं कश्मीर के नक्शे को दिखाया था, जिसमें राज्य को तीन हिस्सों में बांटा गया था। एक हिस्सा भारत के साथ, दूसरा पाकिस्तान के साथ और तीसरा चीन के साथ बताया गया था।  अब्दुल्ला ने कहा, "हम हालांकि चाहते हैं कि सीमाएं और नियंत्रण रेखा अप्रासंगिक हो जाएं, जहां लोग एक हिस्से से दूसरे हिस्से में मुक्त विचरण कर सकें, लेकिन नक्शे पर किसी अन्य देश को अपना भू-भाग दे देना अस्वीकार्य है।"  अब्दुल्ला, पीडीपी की अध्यक्ष महबूबा मुफ्ती के उस बयान से भी बहुत नाराज थे, जिसमें उन्होंने मिस्र के विद्रोह की तुलना 2010 में कश्मीर में हुए विरोध प्रदर्शनों से की थी।   पीडीपी के शनिवार के संवाददाता सम्मेलन के बाद राज्य की दोनों पार्टियों के बीच वाकयुद्ध तेज हो गया है।